***Vedtekter for Hågåsletta barnehage***

Øyer pinsemenighet har i menighetsmøte 6. mai 2025 vedtatt reviderte vedtekter for Hågåsletta barnehage.

1. **Eieforhold**

Øyer pinsemenighet står som eier og er ansvarlig for driften av Hågåsletta barnehage. Den skal drives i samsvar med de lover og retningslinjer som gjelder for barnehager, samt vedtekter fastsatt av Øyer pinsemenighet.

 Eier kan bestemme at driften skal nedlegges og hvordan aktiva i så fall skal anvendes.

1. **Formål**

I henhold til barnehageloven § 1 skal barnehagen i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.

I henhold til barnehagelovens § 1a om livssynsformål er Hågåsletta barnehage forankret i et kristent verdigrunnlag og legger en utvidet praktisering av barnehagens formålsparagraf til grunn for sin virksomhet.

1. **Opptakskriterier**

I henhold til barnehageloven §17 deltar Hågåsletta barnehage i samordnet opptak med øvrige kommunale og private barnehager i Øyer kommune. Opptak av barn til ledige plasser skjer etter elektronisk søknad på Øyer kommunes hjemmeside med søknadsfrist 1. mars.

I Hågåsletta barnehage gis kun tilbud om 5 dagers plass.

Barn som ikke får plass ved hovedopptak, tildeles ledige plasser gjennom året etter gjeldende ordinære opptakskriterier.

Barn som får barnehageplass, beholder denne tm. 31.juli det året de begynner på skolen.

 Barnehageplasser fordeles etter følgende kriterier i Hågåsletta barnehage:

* Barn med nedsatt funksjonsevne og barn som det er fattet vedtak om etter lov om

 barneverntjeneste §18 i barnehageloven).

* + Søsken av barn som allerede har plass.
	+ Barn av ansatte i Hågåsletta barnehage
	+ Barn av medlemmer i Øyer pinsemenighet
	+ Alder
1. **Eierstyret (ES)**

Eierstyret i barnehagen består av 3 representanter valgt av årsmøtet i menigheten. Representantene velges for 3 år. Det er anledning til gjenvalg. To av representantene er menighetens representanter i samarbeidsutvalget, den tredje er vararepresentant. Styrer skal være bekjennende kristen og ansettes av eierstyret i samråd med menighetens eldsteråd. Menigheten orienteres. Eierstyret tilsetter det øvrige personalet etter styrers innstilling. Menigheten ønsker at en andel av barnehagens ansatte skal være bekjennende kristne og disse vil bli prioritert ved tilsetting, på ellers like vilkår. Personalets tjenesteforhold hører under eierstyrets ansvar. Barnehagens budsjett fastsettes av eierstyret.

 **5. Samarbeidsutvalget (SU)**

Til SU velger foreldre, ansatte og eier to representanter hver. Foreldre og ansattes representanter velges for 2 år om gangen, mens vararepresentant velges for 1 år av gangen. Barnehagens styrer er saksframlegger og sekretær for SU, og har ikke stemmerett. Øyer kommune er representert med en valgt kommunal representant.

Samarbeidsutvalget er et rådgivende, kontaktskapende og samordnende organ. Hovedoppgaver er å påse at barnehagedriften er innenfor lovens krav, fastsette årsplan for virksomheten, og SU skal ha seg forelagt saker som er viktige for barnehagens innhold, virksomheten og forholdet til foreldrene, barnehagen eller lokalsamfunnet. Eksempler på dette kan være forslag til budsjett, driftsendringer og utnyttelse av ute- og inne arealer.

1. **Foreldreråd (FR)**

Foreldrerådet består av foreldrene til alle barna i barnehagen. Foreldrerådet skal få seg forelagt saker som er viktige for foreldrenes forhold til barnehagen, og har rett til å bli hørt om sitt syn på saken.

Foreldrerådet velger foreldrenes representanter til SU.

Ansatte og medlemmer i eierstyret som har barn i barnehagen kan ikke velges til SU som representant fra foreldrene.

**7. Barnehagens åpningstid**

Et barnehageår regnes fra 1. august til 31. juli

 Barnehagen er åpen i tidsrommet 0700-1630 alle hverdager

 Unntak:

* 5 planleggingsdager
* Barnehagen er stengt 24. desember - 1. januar.
* Påskeuka – barnehagen er stengt.
* Barnehagen er sommerstengt uke 29 og uke 30

Alle barn skal ha minst 5 uker ferie i løpet av barnehageåret, 3 av disse skal tas i sammenheng med sommerstenging. Skolestartere må avvikle 3uker sammenhengende ferie før 31.juli det året de begynner på skolen. Andre løsninger må avtales særskilt med styrer.

Oppholdstiden (tiden fra barnet leveres til det hentes) begrenses til maksimalt 9 timer hver dag. Ved henting utover maks oppholdstid, eller etter barnehagen er stengt, kan barnehagen ved gjentatt mislighold, ilegge gebyr pålydende kr: 500,-. Barnehagen vil gi muntlig, deretter skriftlig varsel før eventuelt gebyr blir utstedt.

**8. Foreldrebetaling**

 Satser for foreldrebetaling følger Stortingets vedtak om makspris iht. forskrift om foreldrebetaling i barnehage. Det betales for 11 mnd i året med betalingsfri i juli måned. Foreldrebetaling forfaller til betaling den 15. i hver måned.

 Plass i barnehage betales fra den dato barnet tilbys plass i barnehagen.

 I tillegg til foreldrebetaling kreves kostpenger.

 Dersom familien har flere barn i barnehagen gis søskenmoderasjon på 30% for barn nr. 2, og 100% for nr. 3.

 Dersom betaling ikke finner sted innen fristen den 15. sendes betalingspåminnelse. Dersom betaling fortsatt uteblir, sendes betalingspåminnelse med varsel om inkasso. Dersom betaling uteblir oversendes utestående beløp til inkasso og oppsigelse av barnehageplass sendes.

**9. Oppsigelse av barnehageplass**

Oppsigelsestiden er en måned og regnes fra den første i hver måned. Det må betales i oppsigelsestiden. Dersom en plass sies opp med virkning etter 1.oktober, må det betales for plassen til 31.12. Dersom en plass sies opp med virkning etter 1. april, må det betales for plassen til 30.06.

**10.** **Bruk av barnehagens lokaler**

Når det ikke er til hinder for den daglige driften av barnehagen, kan barnehagens lokaler brukes til annen virksomhet. Øyer pinsemenighet står ansvarlig for utleie og bruk.

**11. Areal**

Hågåsletta følger departementets veiledende arealnorm som er 4 m2pr barn over 3 år og 5,3 m2 pr barn under 3 år.

**12. Ulykkesforsikring**

Barnehagen har tegnet ulykkesforsikring for alle barna i oppholdstiden.

 **13. Iverksetting og endring av vedtekter**

SU skal uttale seg om endringer i vedtektene for Hågåsletta barnehage, før vedtektene vedtas av Øyer pinsemenighet.